  Майя Бывальцева Россилэн азьмуртэз Владимир Путин 1-тӥ пӧсьтолэзьлы кивалтэтэз нылпиосын семьяослы юрттэт сётон амалъёсын сӧзнэт дасяны куриз. Сыӵе ӵектонзэ 21-тӥ оштолэзе Федерал Собранилы вазиськоназ шараяз. 2021-тӥ арын 1-тӥ пӧсьтолэзьысен анаен яке атаен гинэ будӥсь семьяосысь 8-16 аресъем пиналъёслы толэзяз шорлыдын 5 сюрс 650 манет тырозы. Озьы ик азьмурт нылпиен больничнойын пукон понна тыронъёслы саклык висъяз. Али солэн быдӟалаез анай-атайлэн ужан стажезлэсь потэ. Владимир Путинлэн кылъёсызъя, вань кулэ пумкылъянъёсты матысь дыре ик кутоно. 7 аресозь пиналэн пукем понна больничнойёсъя тыронъёс уждунлэн 100 процентэз быдӟа мед луозы. Со сяна, кун кивалтӥсь учётэ вань султэм секытэн кышномуртъёслы, кинлэн коньдонэн шугъяськонъёсыз вань, толэзьлы быдэ тронъёс висъяны ӵектӥз (куать арня бере). Кунъя солэн шоро-куспо быдӟалаез 6 сюрс 350 манет луоз. Тодэ вайытом, Владимир Путин школаын дышетскись пиналъёслэн анай-атайёссылы гудырикошконэ 10 сюрс манет тырыны ӵектӥз. Тегъёс: Мерлык ВладимирПутин Россия пиналъёс коньдон  